Vervang die winter met die somer - Maroela Media
Waterpret in Abu Dhabi (Foto: visitabudhabi.ae)
Die winter kan 'n mens soms bietjie onder kry.
Met die vroeë winter in Gauteng wat ewe skielik sy kop uitgesteek het en die nat Kaapse winters wat lank kan raak, is dit dalk 'n goeie tyd om 'n warmer klimaat te gaan opsoek.
In Abu Dhabi kan 'n mens boonop meer as net lang dae en somerson verwag.
Dié emiraat se Somerseisoen strek van 11 Junie tot 5 September en beloof om 'n mens nie 'n oomblik verveeld te laat nie.
Die agenda is volgepak met konserte, wêreldbekende teaterproduksies, kindervermaak, en vele meer in en om Abu Dhabi.
Afgesien van die volgepakte kalender is Abu Dhabi ook bekend as 'n bestemming wat oorloop van Arabiese kultuur en erfenisskatte, toegedraai in unieke Arabiese gasvryheid, wat besoekers al vir jare gaande laat.
Natuurlik moet 'n mens nie vergeet van die enorme aantal bekende handelsnaamwinkels nie. Plekke van regoor die wêreld, wat gereed staan om jou kredietkaart te verorber. Koop-entoesiaste sal 'n groter verskeidenheid beswaarlik iewers anders kry. Die nuwe Yas Mall het meer as 370 internasionale winkels om van te kies en keur. Dié emiraat is beslis besig om sy Dubai-boetie verby te steek as dit kom by kleinhandelterapie!
Abu Dhabi het 'n reputasie van uiterstes.
Dit sluit in die verste leunende toring – dink aan die toring van Pisa in Italië – en die vinnigste tuimeltrein ter wêreld – natuurlik gevestig in die wêreld se grootste binnemuurse pretpark.
Abu Dhabi sal ook binnekort die tuiste van twee van die wêreld se gewildste kulturele ikone word, met unieke takke van wêreldbekende erfenissentrums – die Louvre Abu Dhabi en Guggenheim Abu Dhabi.
Motorsport-entoesiaste kan die Yas Marina Circuit besoek wat jaarliks die F1 Etihad Airways Abu Dhabi Grand Prix aanbied en ook 'n draai maak by Ferrari World Abu Dhabi wat net om die draai is. Dis altyd 'n goeie dagbesoek werd…veral vir die manne.
Vir gesinne wat kwaliteit-tyd saam wil spandeer is daar 43 waterritte en -glybane om van te kies by Yas Waterworld.
Met twee daaglikse vlugte wat nou tussen Johannesburg en Abu Dhabi beskikbaar is, is daar nie meer 'n rede om 'n slagoffer te word van "Winterdepressie" nie!
Daar is gewis baie om te doen en te ervaar in Abu Dhabi, een van die rykste emirate in die Midde-Ooste. Die plek lyk dalk oppervlakkig van buite, byna soos 'n Sun City van ouds, maar net soos ander bestemmings en reiservarings, het die emiraat genoeg om almal te bekoor. Die bestemming het ook 'n groot rol gespeel in die nuwe Fast and the Furious 7-fliek. Loer gerus na die geboue as jy kans kry om die fliek te sien.
Besoek Abu Dhabi se nuwe en verbeterde webwerf om jou reis te beplan.
Tilal Liwa-hotelgroep Al Dhafra (Foto verskaf deur Abu Dhabi-toerisme)
Fiorano GT-uitdaging (Foto verskaf deur Abu Dhabi-toerisme)
Sjeik Zayek Groot Moskee in Abu Dhabi (Foto verskaf deur Abu Dhabi-toerisme)
Emirate-paleis (Foto verskaf deur Abu Dhabi-toerisme)
Yas Viceroy Abhu Dhabi (Foto verskaf deur Abu Dhabi-toerisme)
Louvre Abu Dhabi (Foto: visitabudhabi.ae)
Capital Gate (Foto: visitabudhabi.ae)
Yas Mall (Foto: visitabudhabi.ae)
Sjeik Zayek Groot Moskee (Foto verskaf deur Abu Dhabi-toerisme)
Sonja Gordon · 4 jare gelede
Ek stem nie saam met hierdie berig nie. Ek bly hier en geen mens kan enige iets buite doen tydens die somer nie. Daar is ook n 30 dae ramadaan periode waar jy glad nie buite of openbare plekke mag eet, drink of rook nie. Hoe kan jul mense nou tydens die somer maande waar temp tot 55° bereik, probeer oortuig om na Abu Dhabi toe te kom.
Frikkie Hangbal · 4 jare gelede
Ek stem heeltemal saam. Dis nie 'n goeie idee om dit hierdie tyd van die jaar te besoek nie…dis hel op aarde in die somermaande. Die beste tyd om soontoe te gaan is tussen November en Februarie tydens hulle winter waar die temperatuur nog steeds bo 30 grade kan draai.